

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL IGNO MEŠKAUSKO PETICIJOS**

2022 m. liepos 13 d.

Vilnius

Lietuvos Respublikos Seimo Peticijų komisija 2022 m. liepos 13 d. posėdyje iš esmės išnagrinėjo Igno Meškausko peticiją ir priėmė sprendimą teikti Seimui išvadą atmesti šioje peticijoje pateiktą pasiūlymą pakeisti Lietuvos Respublikos vietos savivaldos įstatymo 7 straipsnį ir valstybinių (valstybės perduotų savivaldybėms) funkcijų sąrašą papildyti funkcija – rūpinimasis Lietuvos šaulių sąjungos kontingento, kaip prioriteto, plėtra, jos pagarbia aplinka. Sprendimas priimtas, atsižvelgus į Lietuvos Respublikos krašto apsaugos ministerijos, Lietuvos Respublikos vidaus reikalų ministerijos, Lietuvos Respublikos švietimo, mokslo ir sporto ministerijos nuomones ir dėl išvadoje išdėstytų motyvų.

Pažymėtina, kad Lietuvos šaulių sąjungos (toliau – LŠS) statusą, veiklą, struktūrą ir centrines institucijas, turto sandarą, finansavimo, bendradarbiavimo su valstybės ir savivaldybių institucijomis ir įstaigomis, valstybės turto perdavimo LŠS tvarką, taip pat LŠS narių statusą, veiklą, atsakomybę ir socialines garantijas reglamentuoja Lietuvos Respublikos Lietuvos šaulių sąjungos įstatymas. Vadovaujantis Lietuvos šaulių sąjungos įstatymu, LŠS – valstybės remiama ir padedanti užtikrinti nacionalinį saugumą savanoriška sukarinta pilietinės savigynos asociacija, veikianti pagal Lietuvos šaulių sąjungos įstatymą ir savo statutą (2 straipsnio 2 dalis), LŠS tikslai – stiprinti Lietuvos Respublikos nacionalinį saugumą telkiant Lietuvos Respublikos piliečius aktyviai prisidėti prie valstybės gynybinės galios didinimo, viešojo saugumo užtikrinimo, visuomenės pilietinio, patriotinio ir tautinio ugdymo, taip pat ugdyti pasitikinčius savimi, kūrybingus, motyvuotus, drausmingus Lietuvos Respublikos piliečius, pasirengusius ginti Tėvynę ir padėti nelaimės atveju kitiems (7 straipsnis). Pastaraisiais metais išryškėjo LŠS veiklos įvairiapusiškumas teikiant pagalbą valstybės ir savivaldybių institucijoms valdant COVID-19 pandemiją ir nelegalios migracijos krizės metu.

LŠS valstybės skiriamų asignavimų valdytojas yra krašto apsaugos ministras (Lietuvos šaulių sąjungos įstatymo 12 straipsnio 1 dalis), savo veiklos strateginius tikslus ir uždavinius bei lėšas jiems pasiekti LŠS planuoja per savo centrines valdymo institucijas (Lietuvos šaulių sąjungos įstatymo 23 straipsnis), valstybės biudžeto asignavimai LŠS veiklai finansuoti teisės aktų nustatyta tvarka skiriami Krašto apsaugos ministerijai (Lietuvos šaulių sąjungos įstatymo 40 straipsnio 2 dalis). Peticijoje pateikto siūlymo papildyti Vietos savivaldos įstatymo 7 straipsnį, nustatantį valstybines (valstybės perduotas savivaldybėms) funkcijas nauja funkcija – „rūpinasi Lietuvos šaulių sąjungos kontinento, kaip prioriteto plėtra, jos pagarbia aplinka“ įgyvendinimas reikštų esminius Lietuvos šaulių sąjungos finansavimo modelio ir galimai veiklos organizavimo pasikeitimus. Manytina, kad tai neigiamai paveiktų nuoseklų LŠS veiklos planavimą, tolygią plėtrą ir organizacijos integralumą.

Suprantant, kad savivaldybių institucijų parama yra svarbus veiksnys LŠS veiklai, praktiniu lygmeniu LŠS bendradarbiavimas su savivaldybių institucijomis organizuojamas atsižvelgiant į kiekvienos savivaldybės ypatumus (pvz., pasirašant bendradarbiavimo sutartis).

Apibendrinant tai, kas išdėstyta, ir atsižvelgiant į Vietos savivaldos įstatyme pateiktą savivaldybių funkcijų sąvoką, nustatančią, kad savivaldybių funkcijos yra Konstitucijos nustatytos, šio ir kitų įstatymų savivaldybėms priskirtos vietos valdžios, viešojo administravimo ir viešųjų paslaugų teikimo funkcijos, manytina, kad pareiškėjo siūloma veikla – rūpinimasis Lietuvos šaulių sąjungos kontinento, kaip prioriteto plėtra, jos pagarbia aplinka, negali būti priskiriama Vietos savivaldos įstatymu savivaldybėms pavedamoms valstybinėms (valstybės perduotoms savivaldybėms) funkcijoms.

Vadovaujantis Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, Seimo Peticijų komisijos išvada dėl I. Meškausko peticijoje pateikto pasiūlymo atmetimo teikiama Seimui, taip pat siūloma įtraukti į Seimo rudens sesijos darbotvarkę Seimo nutarimo „Dėl Lietuvos Respublikos Seimo Peticijų komisijos išvados dėl Igno Meškausko peticijos“ projektą.

Komisijos pirmininko pavaduotojas Eugenijus Sabutis

Rasa Griciūtė, tel. (8 5) 239 6817, el. p. rasa.griciute@lrs.lt